Skandali i korrupsionit dhe marrëdhëniet Turqi-SHBA
Analistët thonë se thellimi i skandalit të korrupsionit në Turqi është duke tendosur marrëdhëniet e saj me SHBA-të
Thellimi i skandalit të korrupsionit në Turqi është duke tendosur marrëdhëniet e vendit me Shtetet e Bashkuara. Qeveria turke pretendon se hetimi për korrupsion është një konspiracion ndërkombëtar dhe sugjeron se edhe Uashingtoni është i përfshirë, ndërsa mediat pro- qeveritare po fajësojnë ambasadorin amerikan dhe po bëjnë thirrje për dëbimin e tij nga vendi. Që nga fillimi i hetimeve të prokurorëve mbi dyshimet për korrupsion në nivelet e larta qeveritare muajin e kaluar, Kryeministri turk Recep Tayyip Erdogan ka këmbëngulur se ato janë pjesë e një komploti ndërkombëtar. Madje mediat pro- qeveritare kanë bërë thirrje për dëbimin e ambasadorit amerikan Francis Ricciardone, duke e akuzuar atë për përfshirje në hetimet për korrupsion, pa dhënë hollësi të mëtejshme. Analistët vënë në dukje se qeveria ka bërë pak për t’u distancuar nga thirrjet për dëbimin e ambasadorit amerikan. Analisti i çështjeve politike, Cengiz Aktar i Forumit të Stambollit mbi Politikat thotë se kjo gjuhë ka vështirësuar marrëdhëniet mes aleatëve të ngushtë. Qeveria po akuzon klerikun Islamik Fethullah Gylen, dikur një aleat i ngushtë i saj, që jeton në mërgim në Shtetet e Bashkuara, për organizimin e hetimeve për korrupsion. Lëvizja e tij, e njohur si Cemaat, dyshohet se ka shumë simpatizantë që punojnë në sistemin gjyqësor në Turqi. Kadri Gursel, gazetar që mbulon çështjet diplomatike për gazetën turke dhe faqen e internetit të , pohon se dyshimet e Ankarasë ndaj Uashingtonit janë duke u ushqyer nga dallimet ekzistuese në fushën e politikës së jashtme mes dy vendeve. Ankaraja e ka kritikuar Uashingtonin për mos kundërshtimin e rrëzimit të presidentit Mohamed Morsi nga ushtria egjiptiane. Mohamed Morsi është një aleat i ngushtë i kryeministrit Erdogan. Analistët vënë në dukje se, duke pasur parasysh kufijtë e saj të përbashkët me vende si Irani, Iraku dhe Siria, Turqia është përpjekur gjithmonë të shfrytëzojë pozitën e saj strategjike në marrëdhëniet e saj me Uashingtonin. Por Sinan Ulgen, një studiues në Qendrën në Bruksel, thotë se rëndësia e Ankarasë për Uashingtonin ndoshta është në rënie. Por duke marrë parasysh se qeveria turke është ende duke u ballafaquar me akuzat për korrupsion, ka pak arsye të besohet se retorika e saj rreth komploteve ndërkombëtare do të përfundojë së shpejti. Sekretari amerikan i Mbrojtjes Chuck Hagel pritet të vizitojë Turqinë në fund të janarit. Synimi i Ankarasë për të blerë raketa kineze, pritet të jetë në axhendën e takimeve dypalëshe dhe mund të jetë një tjetër pikë tensioni midis dy aleatëve. Analistët theksojnë se duke marrë parasysh hyrjen e partisë AK në një cikël 18 -mujor zgjedhjesh, qëndrimet e ashpëra ndaj Uashingtonit zakonisht priten mirë nga përkrahësit e saj konservatorë në rajonet rurale dhe për këtë arsye ato mund të vazhdojnë.